khistorydata/jeongjo-sjw-relations huggingface dataset:
정조 6년
傳于林錫喆曰。日昨賓筵聞之。自有權䎸事。凡與此囚。識面知名之人。擧懷疑懼之心云。外人未詳囚供之云何。則亦無怪其如此也。供案體重。雖不可頒示外廷。大體則元無指的誰某人之姓名者。向於移囚捕廳傳敎中。網打云云。蓋指其旨意之所在。而已非因其明有援據。而有是敎也。況渠。旣以自做凶言。欲誣一世自服。則到今昭暴與否。非所可論。待時用刑。則都無事矣。蓋此囚之趣向無定。怨忤居多。推渠供外之意。可以知已。設令眞有指的。猶當明。辨玉石。況又初無可據者乎。顧今民心不孚。訛言數興。當此之時。若因一箇事端。又致一番驚疑。則幾何而不睢盱悚慄。以至於無所措手足之境乎。靜念及此。良足寒心。本事雖甚無實。群情未免滋惑。則不可無曉解之道。次對日。筵敎一通。成出擧條。竝與此傳敎。謄頒朝紙。俾須洞悉事。政院知悉。
정조 6년
趙時偉。以成均館官員。以同知館事意啓曰。陞補一年十二抄。逐朔設行。而有過限之事。則當月念間。以限內不得爲之草記事。曾已定式矣。大司成未差。限內不得設行。令政院。稟旨擧行。何如。傳曰。允。
정조 6년
林錫喆啓曰。因成均館草記。陞補逐朔設行。曾已定式。而大司成未差。限內不得設行。令本院。稟旨擧行事。允下矣。大司成未差之代。政官牌招。開政差出。待下批。仍卽牌招察任。何如。傳曰。前望單子入之。
정조 6년
大司成前望單子入之。金履素落點
정조 6년
趙時偉。以校正郞廳。以大臣意啓曰。國朝寶鑑監印堂郞。卽爲差出事。命下矣。堂上漢城府判尹鄭昌聖。奎章閣直提學沈念祖。都廳郞廳。副司果趙城鎭。差下。使之着意察任。何如。傳曰。允。
정조 6년
林錫喆。以戶曹言啓曰。因京畿監司狀啓。延安府稅穀各船。只送一色吏。尤極無狀。令該曹考例草記事。命下矣。稅穀體重。必以實監色。騎船領運。昭載法典。假監色代騎。亦有禁令。而穀物數多之邑。若分載稅穀於兩船。則監色之各爲分騎者。或於作綜之漕船有之。而今此兩隻船之只送一色吏。前所未有之事。況昨年以後。稅船申飭。特敎旣嚴。則各道各邑。固當另加惕念。恪勤奉行。而該邑全不致察。至使監色。俱爲闕騎。事之駭然。莫此爲甚。當該守令。令該府。拿問嚴處。該道道臣。亦有不能檢飭之失推考警責。何如。傳曰。允。不騎船監官。令該道臣。査實嚴治。以懲日後。
정조 6년
又以兵曹言啓曰。今番專經武臣殿講時。不通人員。入直各其直所。能誦後。草記事。命下矣。卽接御營廳移文。及訓鍊院牒報。則御營廳從事官申鴻周。把摠李彬。訓鍊院主簿金峻岳。入直熟讀。今已能誦云矣。敢啓。傳曰。使之替直。
정조 6년
又以禁衛營言啓曰。來五月當二番前部右司屬黃海道。五哨軍兵。逢點實數六百五十二名。已爲點閱整齊。來五月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 6년
又以禁衛營言啓曰。來七月當三番前部後司屬黃海道。五哨軍兵。來六月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 6년
又以御營廳言啓曰。本廳來五月六月兩朔。應立左部後司屬全羅左道二哨。右道三哨。合五哨軍兵六百七十名。已爲逢點整齊矣。五月初一日。與右司軍兵。替代立番後。舊軍放送之意。敢啓。傳曰。知道。
정조 6년
又以御營廳言啓曰。本廳來七月八月兩朔。應立中部前司屬全羅右道。五哨軍兵。來六月二十五日。京中逢點。七月初一日。與左部後司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 6년
禁府啓目。守門將韓益增等原情云云。傳旨內辭緣。泛稱遲晩。竝只刑推得情。何如。判付啓。除刑推議處爲良如敎。
정조 6년
又照目。中官吳福謙。矣身爲中官。不善奉職。致勤淑問。事極痛駭。以此照律罪。杖八十收贖。奪告身三等。私罪。奉敎依允。功減一等爲良如敎。
정조 6년
壬寅四月二十六日辰時。上御誠正閣。晝講入侍時。特進官韓光會。知事鄭尙淳。參贊官黃昇源。侍讀官徐有成。檢討官沈樂洙。假注書趙衍德。記注官金健修金鳳顯。宗臣安川君烓。武臣行副護軍申大謙。以次進伏訖。上讀前受音訖。有成。讀孟子第二卷。自夫出晝。止尹士聞之章訖。上讀新受音訖。有成曰。此章可見孟子行道之心愛君之意。而孟子當時。歷聘諸侯。則獨於齊宣王。惓惓不能自已者。誠如楊氏所謂齊王天資朴實故也。大抵朴實二字。實爲行善之本。有如甘受和白受采。人於朴實地頭。信能用工。則何事之不可做哉。第伏念人物之生久矣。天眞日益斲喪。虛僞日益熾張。非細憂也。苟欲抑文務實。回澆反朴。亶在在上之人。飭勵導率之。如何。伏願加勉焉。上曰。所陳好矣。下番亦陳文義。樂洙曰。大賢無其位。而至誠行道之心。若是其懇惻眷眷。人君則有可爲之地。誠有聖賢至誠行道之心。則他無所求。只是方寸間一轉移而道可行矣。臣庶顒祝之心。惟望上心如聖賢。至誠行道之心。惶恐敢達。伏願留念焉。上曰。經筵特進官。各陳文義。尙淳曰。玉堂旣陳文義。別無所達。而大抵尹士不識孟子本意。初則有譏斥之言。而旣聞孟子所答。則反致羞愧之心。抑有一段可取矣。齊之群臣。皆如尹士則可挽孟子之行。而終致去齊之歎。使不得得君行道者。此亦氣數所關。自古小人。惡君子行道者。卽一通患。伏願此等處。益加省察焉。上曰。所陳好矣。光會曰。孔子去魯。有曰遲遲吾行也。今此孟子三宿出晝之意。同一揆也。魯齊之君。不得使聖賢行道致治者。誠可慨矣。上曰。參贊官。亦陳文義。昇源曰。玉堂經筵。畢陳文義。別無仰達矣。上曰。孟子每以致君澤民。欲做堯舜之治爲言者。似有自任之太高。今於此章。有曰王如用予。豈徒齊民安。天下之民擧安。其果無自道之嫌歟。有成曰。當此時也。若無自任之言。齊之君臣。安知其孟子濟世行道之意耶。惟當自謙處自謙。自任處自任。是乃孟子之本意。何可以此較斷孟子之心乎。上曰。之滕之梁。俱無遲回之行。而獨於去齊。三宿而出晝者。顯有遲待之意。以此推之。齊王之賢。有勝於滕梁之君而然乎。有成曰。比諸梁惠滕文。則齊宣之資器太勝。庶有可爲之道。故孟子必欲行道。雖於出晝之際。以觀其誠意之如何。而至於三宿者。良以此也。上曰。予豈若小丈夫然哉之然字。其義何也。有成曰。此然字。與若字。亦義同矣。上曰。悻悻云者。有何見面之可言乎。有成曰。此與積內見外之義同矣。而言其見處。與露字之義一般矣。上曰。聖人之一動靜一云爲。皆以誠實爲主。而今於三宿而出晝者。未知何如。有成曰。孟子之若是遲回。欲觀其齊王之誠意。未必有希望之心矣。命撤講。烓進前奏曰。景慕宮仲朔大祭。今將隔月。臣有一得之愚。敢此仰達矣。宗廟大祭。則俱有受誓戒。而至於景慕宮大祭。非親享則無誓戒之儀。其在重祀典之義。宜無異同矣。上曰。此實事關典禮。卿其出去。以文字陳達。可也。命經筵先退。上曰。下直守令邊將入侍事。分付。健修。承命出。與洪州牧使柳誼。通津府使金光運。大靜縣監朴載淵。彌助項僉使趙漢尙。蛇梁萬戶李漢起偕入進伏。上下詢職姓名。誼曰。洪州牧使臣柳誼矣。上曰。洪州素稱難治。邑弊。果何如。誼曰。臣昨始除拜。故姑未採問矣。上曰。往與不往。在爾。何如。誼曰。旣除分憂之職。雖曰有弊。豈敢厭避乎。上曰。爾直兵曹。事多勤幹。今此出外。亦甚可惜矣。因命書傳敎曰。騎省不可無柳誼。出外可惜。字牧之任。行且試之。前參知柳誼。仍任前職。洪州牧使之代。令該曹差出。待下批。仍令當日辭朝。誼先退。通津府使金光運進伏。上曰。曾經加平郡守乎。光運曰。然矣。上曰。通津雖曰畿邑。旣經使行。且當麥歉。爾具悉心爲治。必如加平時治績。可也。命退。大靜縣監朴載淵進伏。上曰。曾經畿邑乎。載淵曰。只經長興府使矣。上曰。準瓜乎。載淵曰。以養厚餽問事。罪罷矣。上曰。今於島邑。又有如此之事乎。載淵曰。前旣有以此被罪。何敢更有此事乎。命退。彌助項僉使趙漢尙進伏。上曰。爾其一陳都政乎。漢尙曰。臣以堂上軍官。果陳一次矣。上曰。爾之地處。何如。漢尙曰。中人矣。上曰。爾以假將。積月入直。故特爲下批。爾其下往善爲也。命退。蛇梁萬戶李漢起進伏。上曰。前以訓鍊參軍除拜邊將者。果無已例。爾其知之乎。漢起曰。參軍設置之後。果是初有之事矣。上曰。爾其下往善爲也。命退。承史亦以次退出。
정조 6년
壬寅四月二十六日午時。上御誠正閣。藥房提調入侍時。提調金華鎭。右承旨趙時偉。假注書趙衍德。記注官金健修。別兼春秋李集斗。醫官吳道炯。以次進伏訖。上曰。王大妃殿患候。自十餘日來。大體稍勝。而尙未快復。誠甚惶悶矣。華鎭曰。近日天氣不調。患候實有愆和之慮。區區下懷。不勝渴悶矣。上曰。患候尤有焦悶者。至於呼吸之際。有若氣不能幹旋者然。此必是元氣不足之致。當用何劑而可得益效耶。道炯曰。此亦痰候所祟。而大抵元氣不裕。致此彌留之患矣。上曰。江蔘。雖連日進御。有難責效。以羅蔘二戔重。進用。好矣。道炯曰。聖敎誠宜矣。上曰。近來進御之節。恒厭食飮。粟米飮中。勿入粳米薑汁。更以二戔重。作末以入。可也。命道炯先退。上曰。本院。只有吳道炯一人。而無他善術者。論以國體。儘不成說矣。此是三百年所無之事。卿等何不以可合人。薦入內局乎。華鎭曰。醫官之任。所係重大。故雖有可用之人。人皆不敢薦入矣。上曰。內局近無好品藿香云。此亦不成說矣。似聞雲南藿香。最爲絶品云。然乎。華鎭曰。藿香雖每年貿來。論其品數。都不如古云矣。時偉曰。瓊雷州所産。爲第一品云矣。華鎭曰。以倭黃連論之。亦不如年前出來者矣。上曰。春牟已辦大無云。誠甚悶慮矣。時偉曰。畿甸湖西。果雖有失稔之歎。而至於嶺南。則擧皆豐熟。湖南之與嶺南接境者。皆得免歉云矣。華鎭曰。麥農雖有告歉之患。至於秋農。則豐歉姑未可知矣。上曰。所恃者。惟豐年。而如値大熟。則人心可以賴安矣。華鎭曰。果然矣。上曰。無論豐凶。民生之安業。亦在於監司守令之爲治。朝家惟當擇人以送矣。華鎭曰。聖敎誠然。而民之苦樂。專在於守令之如何。較監司爲最緊矣。上曰。卿言誠是矣。命書榻敎曰。王大妃殿進御人蔘麥門冬湯。停止。二錢重粟米飮。自明日煎入。命退。諸臣以次退出。
정조 6년
壬寅四月二十六日申時。上御誠正閣。同副承旨。與監印堂上入侍時。漢城判尹鄭昌聖。直提學沈念祖。同副承旨林錫喆。假注書趙衍德。記注官金健修。別兼春秋李集斗。以次進伏訖。上曰。監印事。木板活字間。何以爲定乎。昌聖曰。若開刊。則工役似遲延。往議大臣。則以爲。列聖誌狀。曾以活字印出。其在重事體之道。今番亦爲活印似好云矣。上曰。御製。則皆以木板刊印。寶鑑。比御製。似無輕重之別。不必以活字印出矣。昌聖曰。論其所重。寶鑑與御製等。然則以開刊爲定宜矣。念祖曰。若以木板始役。則當以寫字官正書。而善寫者。不滿十餘人。一人所書。一日不過三丈。寫役似遲。而字樣。則大不如鑄字矣。上曰。刻手。以京居人。可以準數付役乎。念祖曰。在京人太甚不足。以兩南兩西諸處所在人。發關上來宜矣。上曰。在外刻手。使之上來。則果能無弊乎。念祖曰。別無爲弊矣。昌聖曰。較其刻役。一人所刻。三日當爲一板。論其訖役遲速。則專在於匠手多少矣。上曰。檢校直提學。入侍事。分付。賤臣承命出。與鄭民始偕入進伏。上曰。今以活字印出。又以木板翻刻。則便是疊役。是甚爲難矣。民始曰。果然矣。上曰。今聞判尹言。則領府事以爲。翻刻之時。分送關西兩南云。而下送之時。陪往凡節。亦有其弊。究其所入物力。則皆以戶曹除減。都不如自京開刊矣。民始曰。果如聖敎矣。上曰。宣肅兩廟寶鑑。旣有活印原本。以此反刻。其餘則活印各一丈。卽爲反刻。以爲省費云。果如何。民始曰。若是取用。則果爲省費之效矣。上曰。木板活字間。容入物力。果何如。民始曰。鑄字所入。與木板較數。則顯有所減削。而計其考準所費。則與木刻無異矣。俄見戶判所錄件記。則當印板數。爲一千五百餘張。而計其工費。合爲萬兩矣。上曰。一日印出。當爲幾張乎。念祖曰。實錄每以三十張印出。今此印役。亦似小不下二十五張矣。上曰。始役之日。以進書所定初一日開局。好矣。以此日始役之意。自都監草記。可也。昌聖曰。此日旣是涓吉之日。仍爲始役宜矣。上曰。刊印自今始役。則告完當在何間乎。昌聖曰。今九月內。似可畢役矣。念祖曰。刻印之役。先以一二丈。割付以驗之。其工費。亦可知矣。上曰。其言甚好。先爲始役。而如有更稟事。以爲入來。可也。昌聖等曰。列祖寶鑑印出時。字劃之訛誤。割付之橫斜。不可不詳審。而亦難只委於唱准輩。校書館官員一人。及內閣檢書官中一人。使之逐日仕進。以爲看檢之地。何如。上曰。依爲之。出擧條命昌聖等先退。上曰。洪州牧使。以堂下差出。曾有前例乎。知入。賤臣承命出。回奏曰。在前李燮元任珹金熤。俱以堂下差往云矣。上曰。向者趙錫穆疏中。以謁聖之早呈。試取有所云云。言則是也。而論其收券。殆過二千餘張。比諸戊戌。不啻倍蓰矣。民始曰。然矣。命書榻敎曰。下直守令。明日來待。命退。諸臣以次退出
정조 6년
行都承旨嚴璹藥院直。左承旨徐有防病。右承旨趙時偉坐。左副承旨黃昇源坐直。右副承旨李獻慶坐。同副承旨林錫喆坐直。注書趙興鎭病李祖承病。假注書趙衍德藥院直李顯道仕直。事變假注書李敬行仕。
정조 6년
傳于林錫喆曰。右承旨入侍。
정조 6년
以來初一日。輪對。取稟。傳于黃昇源曰。爲之。
정조 6년
傳于林錫喆曰。同副承旨入侍。
정조 6년
吏曹口傳政事。以尹長烈爲洪州牧使。
정조 6년
以問情差使員。全羅左水虞候許侊。興陽縣監林濟遠。拿處傳旨。以備忘記。傳于趙時偉曰。以今完伯狀辭觀之。所謂舌官。不徒不敢開口容舌。又從以稱頉逃歸。問情也。看護也。諸凡擧行。該縣監。莫不替當爲之。欲知還期之遲速。則指日屈指。欲探歸程之水陸。則指方點額。卽此一款。朝廷之貽羞雖甚。邑倅之誠勤。足尙。勞可紀也。罪何何言哉。興陽縣監林濟遠。拿處分揀。只以徑還之虞候捧傳旨。雖以譯院事言之。譯學等第。不可不審。從後更有執頉於問情之事。豈非重貽朝廷之羞也。以此意。都提擧知悉。着意勸課或釐弊事。自廟堂。招致各學首譯。言送。
정조 6년
傳于李獻慶曰。向以禁軍喧爭於番所事。發配人。罰已行。分揀放送事。分付刑曹。
정조 6년
傳于林錫喆曰。時囚罪人李元謙。如已能講。使之勘放後。草記。
정조 6년
傳于李獻慶曰。當該中官。從重推考。
정조 6년
林錫喆。以戶曹言啓曰。因禮曹啓下關。東南關王廟祭物。依先農壇例改磨鍊。配享及門神祭物。磨鍊貢價。加定事。筵稟定奪矣。加定物種。分道書入。今年爲始。依此擧行之意。分付。何如。傳曰。允。
정조 6년
林錫喆。以兵曹言啓曰。今番專經武臣殿講時。不通人員。入直各其直所。能誦後。草記事。命下矣。卽接軍職廳牒報及禁衛營移文。則備邊司郞廳趙雲履洪龍健閔琇鄭㵙。禁衛營哨官吳益常。入直熟讀。今已能誦云矣。敢啓。傳曰。使之替直。
정조 6년
林錫喆。以義禁府言啓曰。萬頃前縣令李光彬。拿囚之意。敢啓。傳曰。捧供以聞。
정조 6년
李獻慶。以義禁府言啓曰。延安府使李樂培。拿問嚴處事。傳旨。啓下矣。李樂培。時在任所云。發遣府羅將。拿來。何如。傳曰。允。
정조 6년
李獻慶。以刑曹言啓曰。首犯漢。嚴囚過五日後。發配事。命下矣。罪人李龍福。嚴囚。今過五日。依傳敎。卽爲押送配所之意。敢啓。傳曰。知道。
정조 6년
壬寅四月二十七日巳時。上御誠正閣。右承旨入侍時。右承旨趙時偉。假注書趙衍德。記注官金鳳顯。別兼春秋李集斗。以次進伏訖。上曰。文獻備考所撰時。儀軌持來。集斗。承命出。持入。上曰。兵曹入直堂郞知來。賤臣承命出。回奏曰。參議李養鼎。佐郞李秀夏。入直云矣。命退。承史以次退出。
정조 6년
壬寅四月二十七日午時。上御誠正閣。右副承旨入侍時。右副承旨李獻慶。假注書趙衍德。記注官金鳳顯。別兼春秋李集斗。以次進伏訖。上曰。洪州牧使待令乎。獻慶曰。來待矣。上曰。洪州牧使入侍事。分付。賤臣承命出。與鄭淵淳偕入進伏。上曰。爾以侍從故。七事除之。而本州物重地大。素稱難治。且四色盤據。邑弊多端。第須惕念爲之。而趁卽下往乎。淵淳曰。今承促敎。已爲辭陛。固當卽日登程。而臣有八耋老母。衰病轉劇。勢難將往。故姑觀病勢少可。四五日後下往計矣。上曰。旣令當日辭朝爲敎。則雖有情理之難强。登筵煩陳。誠涉猥屑矣。仍命書傳敎曰。聞於筵奏。可知情理之難强。昨旣肅命。纔又辭朝。而登筵之後。有此煩陳。屑越甚矣。洪州牧使鄭淵淳罷職。又命書榻敎曰。洪州牧使鄭淵淳罷職之代。令該曹口傳擇差。待下批當日內辭朝。仍爲下去。淵淳退出。上曰。日昨次對。筵敎。承旨聞之乎。獻慶曰。其時臣以式暇出去。而近來筵話嚴祕。故未得承聞矣。上曰。權䎸事出後。凡與此囚。知名識面者。擧懷疑懼之心云。外人未詳囚供之裏面。無怪其如此。然而當初秋曹捧供。不過口招。元無指的誰某人之姓名。且不以書成案。而外間自相疑惑。或謂以出於其招者。殆近五六十人云。此誠所傳之過訛矣。承旨亦或聞之乎。獻慶曰。外間果有此說。故臣亦聞之矣。上曰。罪囚所招。殆近狂易。初無搢紳間名字之現招。本非疑懼之事。而旋卽以誣引自服。則獄情雖曰嚴祕。事端可謂虛謊。外論之不知本事。以訛傳訛。自致繹騷者。豈不大可悶然乎。向日傳敎中。網打二字。非直謂某某人之出於囚招而然也。蓋指其旨意之所在而已。實非其明有援據而有是敎也。渠旣以自做凶言。欲誣一世。今已自服。則到今昭暴。已無可言。而此囚之趨向無定。怨忤居多。當此訛言數興之時。若因一箇事端。又致一番驚疑。轉相推諉。則幾何而不睢盱悚慄。以至於打一網之境乎。本事雖甚無實。群情未免滋惑。則不可無曉解之道。承旨。今旣登筵。聞此下敎。須以事實之止於斯而已。傳道於知舊之間。可也。獻慶曰。今承聖敎。出去後。當以此意曉諭矣。上曰。承旨曾與䎸。有所顔面乎。獻慶曰。初名則撟。而以極之至親。見犯於酒禁。亦被刑配。故見棄於儕流。而爲人素甚凶悖。有此今日叵測之事矣。上曰。蔡判府事。今在何處乎。獻慶曰。方在麻浦矣。上曰。承旨入城後。幾度往見乎。獻慶曰。臣與濟恭。科第旣爲同榜。情誼又相親好。所遭之後。以其遞歸之屬耳。疾病之在身。只有一番往見矣。上曰。此重臣所遭。可謂罔測。而苟無自作之罪。則雖鋒鏑四至。搆捏竝起。寧有見枳之理。予於此重臣。倚毗也深。昭釋者存。今以無形跡之事。人言雖如此。予當不捨之矣。此都是重臣得談之時。亦關身數之一阨會也。獻慶曰。此重臣。習性過中。有見輒言。不善涉世。故有此遭罹矣。上曰。此重臣。果有如彼氣力。是爲長處。而位至崇品者。良由此也。若論本事。當初聞言之大臣。以言謂空虛。以事歸烏有。則雖自家。親自辨明。無以加此。今何更辨之有哉。獻慶曰。其時。臣在東邑。故未及聞知。而今承下敎。若然則渠雖自辨。實無加此矣。上曰。旱氣如此。民事誠可悶矣。獻慶曰。臣聞西來人言。則湍坡麥農。快免歉荒。移秧之畓。間多始役。而以臣所居龍仁等邑言之。旱災頗甚。春秋兩麥。俱爲失稔。至於水田。今始注秧。難免節晩之歎。是誠爲悶矣。命退。承史以次退出。
정조 6년
壬寅四月二十七日申時。上御誠正閣。同副承旨與檢校直閣入侍時。檢校直閣金宇鎭。同副承旨林錫喆。假注書趙衍德。記注官金鳳顯。別兼春秋李集斗。以次進伏訖。上曰。旱氣愈甚。言念民事。誠極可悶矣。錫喆曰。臣聞老農言。則畓穀姑無時急之慮云矣。上曰。注書出去。日記從速修正。可也。命退。諸臣以次退出。
정조 6년
行都承旨嚴璹藥院直。左承旨徐有防病。右承旨趙時偉坐直。左副承旨黃昇源坐。右副承旨李獻慶坐直。同副承旨林錫喆坐。注書趙興鎭病李祖承病。假注書趙衍德藥院直李顯道仕直。事變假注書李敬行仕。
정조 6년
趙時偉啓曰。明日常參經筵。取稟。傳曰。只晝講。
정조 6년
傳于李獻慶曰。監印堂上入侍。
정조 6년
李獻慶啓曰。憲府連日監察茶時。事甚未安。除在外外。呈告人員。竝卽牌招。何如。傳曰。允。
정조 6년
以掌令宋銓牌不進罷職傳旨。傳于李獻慶曰。只推。
정조 6년
傳于李世奭曰。聞有實病。不得逐日赴衙云。且帶劇務。判義禁李命植許遞。照律草記。令次堂擧行。
정조 6년
以江原監司金憙。賑穀加劃事狀啓。傳于趙時偉曰。依狀請施行事。自廟堂。今日內行會。
정조 6년
以黃海監司李敬養。海州居幼學李光國。擊錚査啓遲滯事啓本。傳于李獻慶曰。春間有行査之命。而今至幾朔。尙不擧行。始以遲滯之由狀聞者。寧有如許外藩之體。事體所在。萬萬駭然。該監司李敬養。從重推考。其遲滯委折。自本曹。更爲措辭嚴關。使卽首實。待報來。枚擧草記。海營之距利川。旣非萬里之程。則過幾朔未就捕。必是洪姓士人。推諉不現之致。訟理曲直。姑捨是。究厥情狀。極爲痛惡。卽令道臣。嚴囚營獄。待結末照律定配。本訟。斯速從實査啓之意。一體嚴飭。
정조 6년
趙時偉。以備邊司言啓曰。因傳敎。農形狀聞之專欠別白。惟事彌縫。委折發關。査問於黃海監司李敬養處矣。卽見其所報。則以爲。十三日之雨。幸得於渴望之餘。田種各穀。庶有蘇醒之望。水田已付者。亦皆立苗。列邑之報。別無異同。故矇然修啓。未免疎忽。昏錯之科。惶隕震越伏地待罪云。雨澤農形。勿循常規。一依邑報。仔細陳聞之意。前後飭敎。不啻丁寧。則旣任分憂之責。莫重登聞之啓。不能詳悉條列。全用循例溢辭。惟以彌縫爲事。至有査問之命。而今此査報。又欠別白。其在事體。萬萬寒心。黃海監司李敬養。從重推考。何如。傳曰。允
정조 6년
李獻慶。以義禁府言啓曰。時囚罪人李元謙。如已能講。使之勘放後。草記事。命下矣。李元謙。今已能講。依當初判付。本律加一等。笞五十收贖。解見任。別敍放送。何如。傳曰。允。如有功議。各減一等。
정조 6년
李獻慶。以義禁府言啓曰。李元謙。笞五十收贖。解見任別敍事。草記批旨內。如有功議。各減一等事。命下矣。李元謙七代祖晬。扈聖原從功臣。德陽君九寸親云。功議各減一等。笞三十收贖。付過還職之意。敢啓。傳曰。知道。
정조 6년
李獻慶。以義禁府言啓曰。問情差使員全羅左水虞候許侊拿問處之事。傳旨。啓下矣。許侊時在任所云。依例發遣府拿將。交代後拿來。何如。傳曰。允。
정조 6년
李獻慶。以義禁府言啓曰。彌助項前僉使金喆勳。蛇梁前萬戶異景基等。拿問處之事。傳旨。啓下矣。金喆勳異景基等。俱在任所云。依例發遣府書吏拿將。交代後。竝拿來。何如。傳曰。待待命拿囚。
정조 6년
禁府啓目。萬頃前前縣令李光彬。原情云云。傳旨問目內辭緣。泛稱遲晩。刑推得情。何如。判付啓。遠島之人。滯囚宜恤。今日內考律勘放後。草記爲良如敎。
정조 6년
禁府照目。守門將韓翼增金尙振等。矣闕門守直。事體至重。必於番所。面看交替。而韓翼增之擅離直次。金尙振之晩後入來。俱涉可駭。竝只以此照律罪。各笞四十收贖。付過還職。私罪。奉敎依允。韓翼增乙良。功減一等爲良如敎。
정조 6년
壬寅四月二十八日辰時。上御誠正閣。軍士房承旨。與檢校直閣入侍時。檢校直閣金宇鎭。右承旨趙時偉。假注書趙衍德。記注官金健修金鳳顯。以次進伏訖。上曰。朝有雨意。終不霈然。誠可悶矣。時偉曰。果然矣。上曰。右副承旨。今日廚院。已爲監饌乎。時偉曰。果已監饌。而自今限數三日。監饌云矣。命退。諸臣以次退出。
정조 6년
壬寅四月二十八日酉時。上御誠正閣。右承旨與監印堂上入侍時。漢城判尹鄭昌聖。一直提學沈念祖。右承旨趙時偉。假注書趙衍德。記注官金健修金鳳顯。以次進伏訖。昌聖曰。臣等以監印事有所稟定矣。上曰。第言之。念祖曰。昨日依下敎。以衛夫人鑄字落帙。集字割付。則不但搜覓之際。自費晷刻。字字割付於板上。以手磨去紙背。每致脫落。似難就緖。其工役之難。有倍於活字之印出。故與計士磨鍊全帙新書之物力。則當入爲百七十九兩。除却兩朝寶鑑。其餘一千張。以鑄字印出。則所入爲九十一兩。以此較彼。則活印半帙。比之新書全部。所入又半減。先爲活印一張。卽爲反刻似好。故先以活字。印出一張。卽爲反刻。則字樣果好。故敢此持入矣。上命進覽曰。字體果好。依此開刊。可也。昌聖曰。御覽件頒賜件。當印幾帙乎。上曰。此則以草記爲之。可也。念祖曰。別編不當頒賜。依肅廟寶鑑例。以鑄字印出。似好矣。上曰。所奏甚可。依此爲之。昌聖曰。臣聞大臣言。則中廟朝溫陵事蹟。己卯名賢事。當載寶鑑。而有難自下擅裁。一番筵稟後。可以謄本云矣。上曰。此係公議之。如何。與徐奉朝賀爛商從好爲之。可也。念祖曰。冊板貢人。似不實。將來之鱗次進排。有未可信。故或慮其工役之間多中撤。搜見本館舊莊不帙冊板。則其中。亦有可以擇用者。近二百立以此取用。則亦可爲省費之道矣。上曰。所奏甚好。出擧條取用。可也。念祖曰。板數之合用。爲幾許與否。姑未的知。爲先取用。日後待其入用實數。出擧條。以爲戶曹計減之地。似未晩矣。命退。諸臣以次退出。
정조 6년
行都承旨嚴璹藥院直。左承旨趙瑍坐。右承旨徐有防坐直。左副承旨趙鼎鎭坐。右副承旨李世奭坐。同副承旨徐鼎修坐直。注書趙興鎭病李祖承病。假注書趙衍德藥院直李顯道仕直。事變假注書李敬行仕。
정조 6년
傳于李世奭曰。昨日入直兵曹堂郞事。萬萬駭然。不可罷職而止。爲先拿問定罪。
정조 6년
備忘記。境內之民。無非編伍之兵。雖謂之民是兵。兵是民。可也。方伯主帥。俱難免不能檢飭之責。京畿監司李亨逵。守禦使鄭民始。竝從重推考。廣民作挐之擧。大關國綱民俗。則此非可笞可楚之罪也。玉堂之但曰治罪云云。似近太寬。令該道。査出首倡人。照法各別勘處事。分付。
정조 6년
以右承旨趙時偉等上疏。以備忘記。傳于徐有防曰。縱曰不知。不知亦罪。況於堂啓請譴之後。勢難仍冒。此上疏。還給。該房承旨遞差。其外承旨。似當分等處分。而亦豈强令察任。竝以許遞傳旨捧入。承旨多窠。前望單子入之。
정조 6년
傳于徐有防曰。新除授承旨。待下批牌招察任。
정조 6년
承旨前望單子入之。趙瑍申應顯宋載經徐鼎修落點。
정조 6년
徐有防啓曰。新除授承旨宋載經。方在奪告身中。申應顯方在罷散中。何以爲之。敢稟。傳曰。前望單子入之。
정조 6년
承旨前望單子入之。趙鼎鎭李世奭落點。
정조 6년
徐有防啓曰。兵曹判書李性源。緘辭從重推考事。命下矣。憲府行公諸臺竝卽牌招。以爲承授之地。何如。傳曰。允。
정조 6년
徐鼎修啓曰。兵曹判書李性源。緘辭推考傳旨。今方承授而憲府行公。只有大司憲一人。將不得備員擧行云。今日政。新除授憲府諸臺。竝待下批牌招。以爲進參之地。何如。傳曰。允。
정조 6년
有政。吏批。行判書李命植進。參判鄭一祥進。參議未差。右承旨徐有防進。以權爲司諫。李敬一爲掌令。金履厚爲持平。李級爲正言。尹東晩爲副校理。金履正爲修撰。具善復爲判義禁。趙時偉爲兵曹參議。黃昇源爲大司成。尹履相爲兵曹佐郞。吳命弘爲崇靈殿參奉。
정조 6년
有政。兵批。判書李性源病。參判蔡弘履入直進。參議趙時偉未肅拜。參知柳誼病。左副承旨趙鼎鎭進。副護軍李吉培。副司直金履素尹塾趙時偉黃昇源李獻慶林錫喆。僉知單具埱
정조 6년
徐有防。以監印廳。以大臣意啓曰。今此國朝寶鑑刊印之役。依列聖御製例。以木板入刻。而自來月初一日。始役之意。敢啓。傳曰。知道。
정조 6년
徐有防。以監印廳言啓曰。國朝寶鑑。今將始役矣。進上件及頒賜件。定其件數。然後所入紙地。方可磨鍊。各以幾件擧行乎。敢稟。傳曰。進上件則貼冊紙三件。卷冊紙五件。白綿紙十二件。白紙十件。合三十件爲之。頒賜五十件。皆以白紙爲之。昨年八子百選刊印時。亦有申飭。紙厚則反有妨於披閱。今番印役時。紙地取用。切勿憑公點退。無或一毫貽弊於貢人之意。各別嚴飭。
정조 6년
徐有防。以成均館官員。以同知館事意啓曰。陞補一年十二抄。逐朔設行。而有過限之事。則當月念間。以限內不得爲之草記事。曾已定式矣。新除授大司成金履素在外。限內不得設行。令政院稟旨擧行。何如。傳曰。允。
정조 6년
徐有防啓曰。因成均館草記。陞補限內。當爲擧行。而大司成金履素在外。不得設行。令本院。稟旨擧行事。允下矣。合有變通之道。何以爲之。敢稟。傳曰。許遞。
정조 6년
徐有防啓曰。因本院啓辭。大司成金履素許遞事。命下矣。有闕之代。政官牌招開政差出。仍卽待下批。牌招察任。何如。傳曰。允。
정조 6년
李世奭。以義禁府言啓曰。時囚罪人李光彬。考律勘放後。草記事。命下矣。李光彬段。還上三千石虧欠。在本邑。是何等巨弊。而不惟不能覺察而已。吏奴所逋。乃敢混錄於民還未捧之中。論其不法。自有當律。旣莫察其逋欠。又從之而反作其數。若是夥然。不法之罪。綻露無餘。事之痛駭。莫此爲甚。罪取考律文。則大明律錢糧互相覺察條有曰。凡官吏及庫子斗級。皆得互相覺察。若係官錢糧。已出倉庫而失覺察者。杖一百。續大典倉庫條有曰。反作守令。徒三年定配。又五年禁錮。名例有曰。二罪俱發。以重者論。大典推斷條有曰。犯私罪。杖一百以上。告身盡行追奪云矣。李光彬。從重論。告身盡行追奪。又五年禁錮。洪忠道泰安郡下川驛。徒三年定配。而以傳旨內辭意具罪目。依例發遣府書吏。押送配所。何如。傳曰。允。
정조 6년
獻納趙錫穆疏曰。伏以。臣之至愚至微。極陋極劣。最出人下。無所比數之狀。不但臣之所自知。抑亦通朝之所共知也。每伏念二十餘年所叨之恩寵。已踰涯分。而臣之所報效者。尙沒涓埃。則臣實無狀。不如犬馬。臣居常感愧。夙夜兢惕。更無一分榮途之望。而薇垣除命。又下於千萬夢想之外。顧臣嶺外愚賤。特蒙寵渥。何其至此之過極也。仍伏念。臣學識鹵莽。旣無補拾之才。言議巽軟。又無諫諍之風。如臣愚陋。只足以玷汚名器而已。虧損臺體而已。更何敢廁跡淸班。因循冒據。以取輕朝廷羞當世之譏也哉。惟是更入脩門。一覲耿光。乃臣未死前至願也。謹當竭蹶趨承。以遵不俟駕之義。而素患關格眩暈之症。添發於春夏交遞之時。胸膈壅滯。而呼吸喘促。頭目疼眩。而咳逆特甚。坐臥不能任意。食飮不能下咽。臣欲承命趨進。則病狀萬無趲程之勢。欲在家調治。則臣分未免掃地而盡。反復思惟。臣之進退。實爲狼狽。强疾登途。寸步難進。玆不獲已。從縣道陳情。逋慢極矣。猥越甚矣。伏乞聖慈。俯燭微悃。亟許鐫削。以安私分焉。臣方病違召旨。恭俟嚴譴之不暇。固不敢贅及他說。益重慢蹇之罪。而一端憂愛之忱。猶且耿耿不已。略將陳腐。猥附一二。伏乞聖明。留神澄省焉。臣竊伏念國之所以置臺官者。將以進忠直之言也。所以重臺臣者。將以補闕漏之德也。爲臺臣者。默默含口。巽懦是事。逐隊隨行。只作立仗之啞馬。則其所以置臺官重臺臣之意。顧安在哉。間或有開口言事者。而若非係於偏私。則率多出於傾軋。曾無一事之匡救。而徒致朝著之不安。言之之害。反甚於不言。則如此而臺官之職。臺臣之言。亦何足可恃哉。噫。百工群僚。夫孰不貴在任賢。而至於臺府。言責之職。則尤不可以苟然備數而已也。第今臺官重職。作一虛具。一叨是職。不問其人之賢否。一試不驗。而猶不已之。再試不驗而猶不退之。至於如臣之累試不驗者。亦且苟充其數。則殿下以此尸素之類。置之臺閣。將何以上補聖躬。下劾官邪也。伏望聖明。斥退愚庸。旁招賢直。使之朝夕納言。以匡不逮。殿下亦宜開張聖聰。益恢睿度。言逆于心而必求諸道。言遜于志而必求諸非道。導之使直言而惟恐不聞。旣聞其直言而惟恐不採。則臣愚以爲。雖在今世。而不患無黯徵之忠直矣。臣又伏念。今世之壞人心術。變人習尙者。莫有甚於科擧之弊也。夫上之所以選拔人才者。惟在於此士之所以立身顯名者。不出乎此故。波奔市鬧。躁競之風日生。風漓俗薄。浮囂之習日長。觀其主司之所取。而士子之趨向隨之。隨其主司之所尙。而士子之習尙變焉。則上之所不可不謹者。是豈非科擧取士之法乎。臣伏聞前月謁聖取士。尙早太過。懸題唱臚之間。不滿數頃云。殿下親臨而取早尙如此。則臣竊恐八方士子。相與觀慕曰。聖上之所尙在此矣。皆以才藝爲貴。而必以質實爲恥。惟以敏給爲事。而必以謹拙爲笑。輕佻之風。浮薄之習。未必不自此而愈甚也。噫。七步成詩。奇則奇矣。倚馬立草。才則才矣。而自古以來。有才者不必皆有德。才高者例或多勝德。則國家取人之道。不可專尙才技之末。而科擧尙早之弊。亦不無爲聖朝一憂也。方今大比在秋。諸般科弊。想多可革。而臣愚。以爲尙早之弊。尤不可不革也。臣之所論兩條。俱是已陳於昔年疏中。不必更陳芻狗。以犯瀆擾之罪。而目今臺閣之間。媕婀之習自如。取士之際。尙早之弊尤甚。故不避猥越。復此縷縷。伏願殿下加意焉。臣無任僭越悚蹙屛營之至。謹昧死以聞。答曰。省疏具悉。所陳二條。可謂目下切要之言也。方欲留意採用矣。
정조 6년
右承旨趙鼎鎭。左副承旨黃昇源。右副承旨李世奭。同副承旨林錫喆。聯名疏曰。伏以。臣等俱以無似。忝叨近密。事在闕門。職當察飭。而昨日廣州民人之成群。作鬧於咫尺禁扃之外者。卽是無前之變怪也。騎省之初不禁戢。又不草記。實係溺職之大者。臣等宜卽據實請罪。以竢處分。而矇不覺察。伈泄度日。致有儒臣論責之擧。臣等滿心惶恧。無地自容。若論不職之罪。則雖被大何。固所甘心。豈敢以一時薄警。諉以已勘而晏然在職乎。玆不得不相率陳章。經出禁門。伏乞聖明。亟命鐫削臣等之職。仍令重勘臣等之罪。以警具僚。不勝幸甚。無批答。有備忘記見上
정조 6년
壬寅四月二十九日辰時。上御誠正閣。承旨入侍時。左承旨徐有防。假注書趙衍德。記注官金鳳顯。別兼春秋徐龍輔。以次進伏訖。上曰。列朝寶鑑。欲以鑄字先刊。則當有再役之弊。故今以木刻完決矣。有防曰。木板活字間。計其工役。別無加入云。以是刊印。誠宜矣。命退。承史以次退出。
정조 6년
壬寅四月二十九日申時。上御誠正閣。坐直承旨入侍時。右承旨徐有防。同副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。政官之無端違牌。是何故也。有防曰。臣亦未知其故。而俄以再牌啓辭矣。命書傳敎曰。政官無端違牌。何也。至於判堂。特解兼帶。意欲專意銓任。竝爲更卽牌招開政。命退。承史以次退出。
정조 6년
行都承旨嚴璹藥院直。左承旨趙瑍坐。右承旨徐有防坐。左副承旨趙鼎鎭坐直。右副承旨李世奭坐直。同副承旨徐鼎修坐。注書趙興鎭病李祖承病。假注書趙衍德藥院直李顯道仕直。事變假注書李敬行仕。
정조 6년
傳于徐有防曰。禮房承旨。馳詣宗廟景慕宮。奉審摘奸以來。近日旱氣如此。仍詣元陵莎草枯損。前執頉處形止。更爲詳細奉審以來。
정조 6년
傳于趙瑍曰。承旨房仍。左副爲軍士房。
정조 6년
以兵曹判書李性源。緘辭。以備忘記。傳于趙鼎鎭曰。旣知委折。何必照律。照律分揀。使之進參賓對。
정조 6년
傳于趙鼎鎭曰。大臣備局堂上引見。
정조 6년
傳于趙瑍曰。同副承旨入侍。
정조 6년
傳于趙鼎鎭曰。奉審承旨入侍。
정조 6년
備忘記。前試官朴取源。前大司諫申應顯趙尙鎭。前承旨趙英鎭李亨元。前正言崔烜許晊嚴思憲姜彝正。前持平韓栐韓用龜。前掌令朴聖泰權坪宋銓。前校理李時秀朴天行。前修撰尹尙東敍用。
정조 6년
吏曹口傳政事。以申致權爲洪州牧使。
정조 6년
有政。吏批。判書李命植進。參判鄭一祥進。參議未差。承旨徐鼎修進。以趙㻐爲兵曹判書。徐有元爲敦寧都正。尹㬦爲司僕正。成德朝爲開城經歷。尹壽民爲祥原郡守。廣州府尹單金履禧。
정조 6년
再政。黃海監司金文淳望。不用。
정조 6년
以黃海監司望筒。傳于徐鼎修曰。近不出入闕中。何不以無故人首擬乎。更令擬入。
정조 6년
再政。以黃昇源爲黃海監司。
정조 6년
兵批。判書趙㻐牌不進。參判蔡弘履差祭。參議趙時偉未肅拜。參知柳誼入直進。承旨趙鼎鎭進。副司直李性源李亨元趙英鎭申應顯趙尙鎭朴取源。
정조 6년
傳于趙鼎鎭曰。下直守令留待。
정조 6년
傳于趙鼎鎭曰。左副承旨與廣州府尹入侍。
정조 6년
傳于趙鼎鎭曰。兵曹判書。更爲牌招。
정조 6년
趙鼎鎭啓曰。兵曹判書趙㻐。再牌不進推考傳旨。今方捧入矣。命召傳授。一時爲急。而如是違牌。事甚未安。所當更請牌招。而係是一日三牌。何以爲之。敢稟。傳曰。本兵重任。不可暫時曠務。設有情勢。已屬先天。更卽牌招。斯速膺命。牌去來勿爲呼望。牌去來催促。
정조 6년
傳于趙鼎鎭曰。牌不出而連下飭敎。則逬出都門之外。可也。胥命金吾近處。可也。此有情勢人當行之擧。而至於此重臣。異於是焉。三牌傳敎。仍有勿呼望之命矣。重臣之自京徂郊。又自郊外持牌進往。金吾未知亦有此等規例乎。任其牌隷之隨往。不恤事體之傷損。上下實注書。從當各別處分。而雖以重臣言之。處義自處義。事例自事例。豈因難膺之端。作此逕庭之擧也。屢敎之下。迄無一言。俄下命牌。藏諸所住處乎。懸於禁府之門乎。自政院問啓。
정조 6년
趙鼎鎭啓曰。問于兵曹判書趙㻐處。則以爲。猥以滓穢之蹤。濫叨不敢當之重任。召牌再降。而不得承膺。故惶悚之極。不敢偃處私次。逬出城外。三牌又降。而伏聞有牌望勿呼之命。不得不冒死陳疏。疏若登徹。則牌望之呼與不呼。似無關係。故仍卽納牌。來伏金吾。以俟重勘。而因停朝市。疏未登徹。故還納之牌。又下於待命之所。惶悚罔措。只自奉揭於壁上。伏地俟譴而已。逬出城外。旣在於違牌之餘。進詣金吾。又在於納牌之後。故牌隷元無隨來隨往之事。而卽伏見傳敎下者。震懍惶恐。不知所達云矣。敢啓。傳曰。知道。夜將曉矣。本兵無長官可乎。牌去來催促。
정조 6년
趙鼎鎭啓曰。捕盜大將徐有大。以喬桐前水使。因備邊司回啓。罷職事。命下矣。在前如此之時。有他邊大將兼察之例。今番則何以爲之乎。敢稟。傳曰。左邊大將兼察。
정조 6년
趙鼎鎭啓曰。右邊捕盜大將。以左大將兼察事。命下矣。左邊捕盜大將李敬懋。卽爲牌招。以爲聽傳敎之地。何如。傳曰。允。
정조 6년
以丁酉九月參會宣傳官査問微稟。以備忘記。傳于趙鼎鎭曰。其時在曹司間。未許參諸人。參會一款。非所可論。竝勿論。移去他職番所諸人。下鄕人受由人。明知其不參會。亦竝勿論。前宣傳官沈公協南愼五。旣曰參會云爾。則其不卽。首實之罪。與就理宣傳官無異同。依俄下榻敎。一體令該府。捧口招。至於金命峻林泰遠沈默之崔範星等。雖皆時在任所云。而再問江界之間。渠輩迄無一言對應。其委折。令該府添問目取招於時囚中。時帶宣傳官人處。區別草記論罪。
정조 6년
以禁府淮陽前府使朴師崙囚徒。傳于李世奭曰。滯囚已至數旬。御史復命。姑無消息。保放待御史還朝。當更囚捧供。依此知悉。
정조 6년
以禁府前大司諫林蓍喆囚徒。傳于李世奭曰。本罪目。從重勘律。放送後。草記。
정조 6년
李世奭。以吏曹言啓曰。因公上來及受由上來守令。皆令當日還官後。草記事。命下矣。坡州牧使許𡨶。長湍府使李漢五。豐德府使黃命耉。竹山府使李彦忠。平山府使柳孝源。慈山府使南柱老。永平縣令尹羲厚。龍崗縣令李集斗。衿川縣監洪述祖。陽川縣令黃延祚。抱川縣監沈原之。楊根縣監李命熙。永春縣監金在鎭。谷城縣監金載華。咸平縣監姜。同福縣監李奎亮。兔山縣監尹昌淳。竝令當日下送事。嚴飭之意。敢啓。傳曰。知道。還官日字。申飭道伯。使卽報來。
정조 6년
趙鼎鎭。以禮曹言啓曰。元陵陵上莎草有頉處。不多日內擇日修改事。傳敎矣。修改吉日。卽令日官推擇。則來五月初七日卯時爲吉云。以此日時擧行。先告事由祭。同日曉頭設行。告安祭。事畢後隨時設行。而修改節目。雖已啓下。依聖敎。役軍及莎草。減半磨鍊進排事。一體分付畿營之意。敢啓。傳曰。知道。
정조 6년
趙鼎鎭。以訓鍊都監言啓曰。本局軍色從事官。今當差出。而如有可以請仍之人。草記請仍事。曾有傳敎矣。前從事官李時秀。今已敍用。仍任。何如。傳曰。允。
정조 6년
李世奭。以義禁府言啓曰。宣傳官李儒敬。前宣傳官南有寬吳毅常等。拿囚之意。敢啓。傳曰。知道。
정조 6년
李世奭。以義禁府言啓曰。兵曹參議李養鼎。佐郞韓德厚等。拿囚之意。敢啓。傳曰。捧供以聞。
정조 6년
李世奭。以義禁府言啓曰。前宣傳官金命峻林泰遠沈默之崔範星等。雖皆時在任所云。而再問江界之間。渠輩迄無一言應對。其委折。令該府添問目取招於時囚中。時帶宣傳官人處。區別草記論罪事。命下矣。依下敎。時囚罪人李儒敬處。添問目取招則以爲。金命峻則答簡昨日入來。而只知書拔字於薦案。而題名錄則以不知爲答。其餘三人。姑無答簡云矣。金命峻之旣參一會。且書拔字。則只知薦案。不知題名錄云者。全不成說。林泰遠沈默之崔範星等之日月旣久。尙無皁白者。俱極可駭。竝拿問覈處。何如。傳曰。已下敎矣。
정조 6년
李世奭。以義禁府言啓曰。前宣傳官沈公協南愼五等。拿囚之意。敢啓。傳曰。知道。
정조 6년
李世奭。以義禁府言啓曰。時囚罪人朴師崙。保放。林蓍喆。本罪目。從重勘律。放送後。草記事。命下矣。朴師崙。依下敎保放。而林蓍喆段。傳旨內。向於閟宮肅敬之地。多率悍隷。無難攔入。擧措不但駭悖。又於齋殿更衣之時。厥隷成群。從墻後窺見。論以國法。寧有是也。不飭之官員。烏可無罰。罷削薄勘。實有罪重罰輕之歎。而未久收敍。意在不足深責故也。及今事久之後。追提處分之事。强作引義之端者。已極無嚴。而此猶不足。乃敢托以辭疏。揷入句語。侵斥喉院。極口奊詬。有若遭駁而對詈者然。倘使此習滋長。臣下有罪。自上其可却顧來後之引義。不施當施之罰乎。卽此一擧。大關國綱臣分。爲先削職拿推。罪取考律文。則大明律制書有違條有曰。凡奉制書有所施行。而違者杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。林蓍喆。杖一百收贖。告身盡行追奪。放送。何如。傳曰。允。
정조 6년
禁府啓目。兵曹參議李養鼎。佐郞韓德厚等。原情云云。李養鼎段。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處爲白乎旀。韓德厚段。傳旨內辭緣。泛稱遲晩。刑推得情。何如。判付啓。旣已汰去。分揀放送爲良如敎。
정조 6년
禁府啓目。宣傳官李儒敬。前宣傳官南有寬吳毅常等。原情云云。傳旨問目內。辭意。反覆嚴詰。則其所納供。猶事掩諱。終不直陳。究厥所爲。極爲痛駭。所當請刑是白乎矣。曾經宣傳官及時任別軍職。勿爲請刑。旣有先朝受敎。上裁。何如。判付啓。李儒敬吳毅常等段。渠輩雖於伊時。俱以新許參判下位參會是如爲有乃。判下位。亦人也。有目有耳。具視具聽。寧有不能記憶之理乎是旀。卽此除良。渠輩出入邇列積有年所。凡於奉令承敎之際。理當竭蹶殫竭之不暇是去乙。如許微瑣之事。以實自首胡難事也始則推托。今又漫漶。本罪之外。此尤無狀是如乎更良。嚴問口招。如有可以自明之端。使之無隱直告。不然。宜以欺罔之意。遲晩納招事。一體添問目取招爲旀。南有寬段。旣非朔掌務是如爲有則。必是元掌務。與下位有異是如乎。若有一分嚴畏之心。豈敢曰不知。然如儒敬毅常之諳知廳規者。尙無難其掩蔽是隱則。在渠多年出外之人。何足深誅。且渠供辭。極其無嚴。亦爲更捧口招爲旀。如是粧撰。則出場無期。論以國綱。萬萬寒心。赴坐諸堂推考更招段。如前除良。必令詳悉納招。卿等仍又參以已見。論理議處以聞爲乎矣。日暮前。以草供捧入爲良如敎。
정조 6년
壬寅四月三十日午時。上御誠正閣。同副承旨入侍時。同副承旨徐鼎修。假注書趙衍德。記注書金鳳顯。別兼春秋李集斗。以次進伏訖。上曰。政官尙在闕中乎。鼎修曰。然矣。上曰。左副承旨入侍。出榻敎賤臣承命出。與趙鼎鎭偕入進伏。上曰。右承旨奉審後。何當入來乎。鼎修曰。申前似當入來矣。上曰。元陵程路。雖曰四十里。比明陵頗爲稍近矣。鼎修曰。然矣。命鼎鎭書傳敎曰。方面之任。體貌非輕。凡有過誤。輒事含容。非但軫恤迎送之弊也。此道伯。自在莅任之初。至于今日。大罪小眚。無往非可削可罷之事也。發緘或行査之命。殆無虛月。如是而安望彈壓一道。前後乖常駭俗之擧。雖不一一索言。聞是多由酒政所使。致有大臣之筵白。惜乎其不念辭陛日。丁寧申勤之飭敎也。辜負抑云不細。何必拘於遞易。不念西民之受病。黃海監司李敬養削職。又命書傳敎曰。民憂方殷。黃海監司削職之代。今日政。各別擇擬。待下批。不多日內辭朝。命退。承史以次退出。
정조 6년
壬寅四月三十日申時。上御誠正閣。奉審承旨入侍時。右承旨徐有防。假注書趙衍德。記注官金鳳顯。別兼春秋李集斗。以次進伏訖。上曰。奉審。果無頉乎。有防曰。奉審陵上丁字閣。皆無頉。而至於莎草枯損處。一時可悶矣。改莎與否。問于陵官守僕輩。則以爲。此時改莎。誠有難便。當灌水潤荄。可圖蘇生云。而以今所見。實爲惶悶矣。上曰。晝宵憧憧之餘。今聞所奏。不覺悚惶。此時改莎。雖曰難便。豈可暫時遲稽乎。命書傳敎曰。今聞奉審承旨所奏。本陵莎草枯損處。所見如前云。當夏改莎。着根未易。而重事體之道。有難遲待秋間。不多日內。擇日修改之意。分付該曹。秋後不可不更爲修改。此時畿甸役民之弊。亦不可不念。此亦仰體先朝盛意之一端。比初磨鍊。量宜分定之意。一體知悉。上曰。役軍擧行。必以得雨後。民情稍安邑。分定事。分付畿營。賤臣承命出傳。上曰。所過農形。何如。有防曰。兩麥已辦失稔畓穀。雖一坪之內。或有懸殊者矣。上曰。別兼亦爲下去乎。有防曰。渠則將待邦慶。不欲下往。而該曹將。發牌催促。故今此難便云矣。上曰。情理雖曰如此。民事亦不可不念。卽爲下往。而旣是侍從。則與他有異。必以今日出城。可也。集斗曰。臣於晝夜。跂待邦慶。而今將下往。則下情不勝抑鬱矣。上曰。邦慶後。卽當下諭乘馹上來。可也。命賜臘藥一封。集斗。跪受先退。上曰。趙奉朝賀今聞長逝。誠爲嗟惜矣。仍命書傳敎曰。重臣決退之後。未見於朝班久矣。不料遽至長逝。愴惜曷已。確然之守。奚特決退一事。予豈可無別般示意之擧。原致賻外。令該曹。參酌加數題給。待議諡時。使卽議諡勿令撰送諡狀。令弘文館知悉。有防曰。明日。輪對官。旣呈頉稟。以後日次擧行。何如。上曰。依此爲之。命退。承史以次退出。
정조 6년
壬寅四月三十日酉時。上御誠正閣。左副承旨與廣州府尹入侍時。廣州府尹金履禧。左副承旨趙鼎鎭。假注書趙衍德。記注官金健修金鳳顯。以次進伏訖。上曰。府尹進前。履禧進伏。上曰。再遣御史。屢除承旨。欲試其才器矣。廣州物衆地大。素稱難治。故今此除拜者。便是特簡。府尹必下去善爲。無負此意也。履禧曰。臣之才識。素甚迷劣。有難期於效績。而今承下敎。當竭誠爲之矣。上曰。廣民之闕門作挐事。府尹聞之乎。履禧曰。略聞其大槪。事甚驚駭矣。上曰。本府民心。雖曰頑悍。寧有如許紀綱。殲厥巨魁。古亦有云。其首倡人。當有用法之擧。府尹下去後。必爲査得。可也。履禧曰。臣赴任後。當査得其人矣。上曰。本府又有城堞修改之役。善爲看檢也。宣諭則聽于政院。仍命退。履禧退出。鼎鎭曰。保寧縣監。方留待閤外矣。上曰。保寧縣監入侍。健修承命出。與任玉偕入進伏。命玉讀奏七事訖。上曰。爾是嶺人且積月入直。故頃於末望。特爲下批。爾其下往善爲也。命讀宣諭別諭訖。命玉先退。鼎鎭曰。兵判今於連飭之下。不爲承牌。待命金吾者。誠涉駭然矣。命書傳敎曰。牌不出而連下飭敎。則逬出都門之外。可也。胥命金吾近處。可也。此有情勢人當行之擧。而至於此重臣。異於是焉。三牌傳敎。仍爲勿呼望之命矣。重臣之自京徂郊。又自郊外。持牌進往金吾。未知亦有此等規例乎。任其牌隷之隨往。不恤事體之傷損。上下實注書。從當各別處分。而雖以重臣言之。處義自處義。事例自事例。豈因難膺之端。作此逕庭之擧也。兵曹判書趙㻐。從重推考。屢敎之下。迄無一言。俄下命牌。藏諸所住之處乎。懸於禁府之門乎。自政院問啓。上曰。禁府供辭。以草供捧入事。分付。賤臣承命出。持入。命書傳敎曰。宣傳官金命峻。特敎査問之下。乍呑乍吐。林泰遠崔範星沈默之等。行査今至幾朔。尙無一言對應。四人等所爲。不但萬萬無狀。俱以其時坐高宣傳官。必皆詳知本事。亦當發論參會。渠輩推問。然後與在囚諸人。可以分等處分。竝令該府。拿問取招。無或遲滯。時囚罪人南有寬。旣曰元掌務。則廳中凡事。理無不知。而始則欺隱。終又漫漶。論其情狀。極爲痛駭。李儒敬吳毅常等。雖曰位卑參下。或才經許參云。而此皆推托之說也。儒敬毅常之不能先於人自首者。厥罪十倍於右位。詐不以實。自有當律。然本事姑未出場。有寬等三人。保放待命。峻等就囚。還囚照律。沈公協南愼五等罪狀。大體與諸囚。別無異同。亦爲保放。有寬等還囚時。一體擧行。至於愼五。居在陰城地。査事未及聞知。於渠不足深責。特爲放送。命書傳敎曰。觀此湖南伯狀聞。本道雨暘均適。無論山郡沿邑。麥事擧皆登稔云云。從此飢氓。可免艱食之患。言念民事。萬萬幸甚。嗣後課農給糧等節。令道臣。申諭守宰。俾各着意爲之。仍又身作田畯。遍行溝洫。勤者勸之。惰者警之。無或以目前之稍熟。爲一分弛心之端事。自廟堂措辭謄關。分付全羅監司處。向聞暵乾太甚米直騰踊。關以南諸邑民情。無不遑急之慮云云。旬三念二之雨。所得多寡何居。農事形止。較看未得雨時。又有蘇成之可言者乎。具由詳細狀聞之意。亦爲行會咸鏡監司處。上曰。此傳敎。必以今日內。自備局措辭行會事。分付。賤臣承命出。傳命書傳敎曰。陞試不可踰限。大司成前望單子入之。待下批牌招。使之斯速設行。命退。承史以次退出。
정조 6년
行都承旨嚴璹藥院直。左承旨趙煥坐。右承旨徐有防坐。左副承旨趙鼎鎭坐。右副承旨李世奭坐直。同副承旨徐鼎修坐直。注書趙興鎭藥院直李祖承病。假注書趙衍德仕直。事變假注書李顯道仕。
정조 6년
傳于趙鼎鎭曰。左承旨與他承旨入侍。
정조 6년
傳于徐有防曰。左副承旨與兵曹判書入侍。
정조 6년
李世奭。以義禁府言啓曰。時囚罪人南有寬李儒敬吳毅常沈公協等保放。南愼五特爲放送事。命下矣。依傳敎。南有寬李儒敬吳毅常沈公協等保放。南愼五放送之意。敢啓。傳曰。知道。
정조 6년
又以義禁府言啓曰。前宣傳官金命峻林泰遠崔範星沈默之等。竝令該府拿問取招。無或遲滯事。命下矣。金命峻。以尙州營將。時在任所。發遣府書吏交代後。卽爲拿來。林泰遠。以禮山縣監。時在任所。崔範星。以草溪郡守。時在任所。沈默之。以德川郡守。時在任所。發遣府羅將。竝卽爲拿來。何如。傳曰。允。
정조 6년
禁府啓目。李儒敬南有寬吳毅常等更招云云。判付問目內辭緣。惶恐遲晩敎味爲等如白侤是白臥乎在亦。向前李儒敬南有寬吳毅常等亦。再次嚴問之下今始直招是白乎乃。渠輩俱以近侍之人。不思不隱之意。此等微細之事。欲爲免罪之計。許久掩諱。終不直陳是白如可。今於李應爀首實之後。事旣自露。勢難終掩。始乃遲晩。誠極痛駭。以此罪狀。照法勘處。何如。判付啓。有俄下傳敎。依此擧行爲良如敎。
정조 6년
又啓目。前宣傳官沈公協南愼五等原情云云。傳旨問目內辭意。嚴加盤覈。則旣參其時一會。而特敎査問之下。不卽自首是白如可。今於事狀綻露之後。掩諱不得。始乃自服。究厥情節。極爲痛駭。竝只照法勘處。何如。判付啓。有俄下傳敎。依此擧行爲良如敎。
정조 6년
兵曹判書趙㻐疏曰。伏以。臣卽再生之人耳。以以其跡則至孤子也。以其地則至齟齬也。以其罪名則至危悕也。而猶且得全其軀命。復見臣母於三朔相訣之餘者。是誰之賜也。非殿下深仁大德。臣何以叨此再生之恩也。母子兄弟。相對感泣。日夕攢頌。而忽地除旨。又降於千千萬萬意慮之外。以臣爲兵曹判書者。恩命之下。擧家驚惶。殆若蟄蟲之聞春雷。臣於是。㑽怳震懍。罔知所以自措也。噫。臣事君不忠。行已無狀。一朝橫罹。陷於大僇。而大聖人湔拂之恩。至於此極。臣雖頑如木石。寧不感激銘鏤。以效其圖酬。而第惟所遭孔慘。不可以自贖。大質已虧。不可以自立。今若憑恃寵眷。晏然爲承膺之計。則必將不免於放恣無忌憚之罪。而殿下雖欲爲臣而曲保。恐亦不可得矣。夫護逆。極罪也。爲人臣而受此名。如女子之受穢謗。其謗雖虛。其累難雪。其累雖雪。其心欲死。臣之所罹。何以異此。然猶未能進詣北闕之下。引刀自剄。以白其冤。則前疏所懇永刋朝籍。以謝人言。沒身自靖。以養病母者。雖是第二等義。而實亦道理之所當然。在聖朝體下之政。宜若惻然而矜憐。渙然而快許者也。臣旣以此。質言於君父。而矢心自劃。則無論職名之緊歇。固不宜復廁於朝端。況此本兵之至重者乎。屢犯違逋。自歸慢傲。臣罪至此。益無所逃。儻蒙聖慈曲加矜察。特許前疏所請。俾遂其願。則此非但爲微臣之至榮大幸。亦必有光於體群臣之聖德矣。嗚呼。生隕死結。先哲有言。臣雖垢累如此。冥頑如此。亦豈無感恩報德之忱哉。生當與春鳥秋蟲。謳吟詠歌。以頌造化之澤。死當與枯木朽壤。蒸發芝菌。以效大平之端。言至於此。益覺僭猥。惟嚴勘之是俟焉。臣無任屛營祈懇之至。答曰。省疏具悉。卿本無累。何論雪與不雪。勿辭。卽爲入來受符。
정조 6년
壬寅五月初一日辰時。上御誠正閣。左承旨入侍時。左承旨趙瑍。記事官趙興鎭。記注官金鳳顯。別兼春秋徐龍輔。以次進伏訖。上曰。兵判以其情勢言之。如是撕捱者。無或爲怪。而至於待命金吾。則誠過矣。瑍曰。豈不知分義之爲重。而情地危蹙。蹤跡臲臲。不得不如是矣。上曰。分義雖重。而廉防亦不可不顧。故予於兵判。昭晢無餘。則何可過爲引義耶。瑍曰。伏承日前下敎。闔門感祝。不知所達矣。上曰。見彈於平日親知之人。可怪矣。瑍曰。以是益慙愧無地矣。上曰。兵判素多固執。是則可憎。而至於今番事。亦不爲怪矣。瑍曰。古人云。知臣莫如君。殿下豈不知臣弟之病痛處耶。渠果有病痛。而今番事。亦是情勢之所使然矣。上曰。固執一爲長處。而亦爲病處矣。上曰。兵曹判書牌去來。催促知入。賤臣承命出。回奏曰。尙未入來矣。上曰。承旨退出。卽爲承牌之意。往復。可也。命退。承史以此退出。
정조 6년
壬寅五月初一日未時。上御誠正閣。左副承旨與兵曹判書入侍時。兵曹判書趙㻐。左副承旨趙鼎鎭。假注書趙衍德。記注官金健修金鳳顯。以次進伏訖。上謂㻐曰。卿之引義。太涉過矣。俄於傳敎。已有云云。而卿之賦性。本甚固滯。不愜時俗。故動輒得謗。此是自反處。而向來人言。誠是意外。予知卿斷無他意。故前後昭釋。已盡無餘。卿可諒之矣。到今必無引義之端。故授以本兵之任者。予意有在。而卿今一味逡巡。無意行公。私義雖曰難强。分義不可不顧。何其不諒之甚也。且揆以事面。亦有時措之義。卿其諒此。勿復如是也。㻐曰。人言罔極。負此惡名。臣固得死無地。而幸賴日月之明。得蒙洞釋之恩。保全微軀。得見老母。罔非天地之澤。臣於今日。雖赴湯蹈火。何敢辭避。而至於官職去就。初無可論。故不得遽然出肅。有所疏懇矣。俄者下敎。有一謝後體諒之敎。故臣不得不冒沒出肅。而惶愧之忱。實無可言矣。上曰。今於此任。旣有出肅。雖除他職。從玆以後。更無引義之端矣。大抵末路澆漓。訛言數興。驅人罔測。完者幾希。予以是爲世道。憂懼者深矣。至於本事。蔡濟恭已曰烏有。在卿何有。是故俄於筵中。已諭於左承旨矣。大抵君臣之間。貴相無隱。卿其諒之。卿與蔡濟恭。雖曰相親。今已昭釋之後。尤無可辨。且設有是事。在卿惜身名之道。不必過引。而況無所犯。自有公議。卿勿過辭焉。㻐曰。筵體至嚴。不敢煩陳衷情。而臣之本末長短。已蒙洞燭。今此下敎。罔非生死肉骨之恩。而一自肅命之後。雖見輿儓下賤。中心愧恧。置身無地。伏願克賜體諒。以副微懇焉。上曰。卿元無引義之端。此實難施矣。卿與吏判。想必親熟。而其時上疏。遣辭太峻。非不欲卽賜勘處。而姑令寬假者。特慮朝著之間。漸致葛藤故也。是故晝思夜惟。終無鎭世之策。漸致傷人之慮。是可悶矣。向者卽欲授卿此任。而遭事未久。故今始特除耳。㻐曰。莫非臣罪。何咎人言。惟願克軫危苦之忱。以賜遞改之恩焉。上曰。大冢宰大司馬。俱是重任。疏辭雖曰如此。實難體諒矣。㻐曰。臣之得保今日。莫非洪造。以此情地。實難冒據。亟施終始之澤焉。上曰。卿不善涉世。故有此遭罹。亦爲卿嘅惜也。㻐曰。臣於春坊諸司。俱不得行公。而特蒙恩資。故欲效圖報。而反致誤僇。臣罪尤大矣。上曰。本兵重任。實難輕遞。而卿懇至此。或有參商之道。卿其退出。往見老母。可也。命退。諸臣以次退出。
정조 6년
行都承旨嚴璹藥院進。左承旨趙煥坐直。右承旨徐有防坐。左副承旨趙鼎鎭坐。右副承旨李世奭坐。同副承旨徐鼎修坐直。注書趙興鎭藥院直李祖承病。假注書趙衍德仕直。事變假注書李顯道仕。
정조 6년
徐有防啓曰。以國忌齋戒正日。明日視事。頉稟。傳曰。知道。
정조 6년
傳于趙鼎鎭曰。傳香承旨入侍。
정조 6년
徐有防啓曰。明日抄啓文臣課講時。何承旨進去乎。敢稟。傳曰。右承旨進去。
정조 6년
備忘記。筵敎何等丁寧。不徒此之爲然。旣肅命矣。又受符矣。但於擬望一事。如是辭避。致煩政院之論啓。此擧自重臣思之。決之爲無所據也。且向後體諒與否。不在於擬望與否。則宿衛莫重。而禁旅無管領之將。重囚在獄。而該廳無戢察之人。擬望之暫時遲滯。所係。果何如也。假使重臣。雖急一體之懇。旣居其職。宜行其政。曾謂此重臣之知。似此事體。不料乖當至此。兵曹判書趙㻐。從重推考。望筒。使之斯速擬入。予豈食言。另有商量。此則左承宣業已承聆。重臣自可知之矣。
정조 6년
又備忘記。近來大小入侍筵話。全不成樣。而今番修整入啓之本。最甚詳備。雖謂之近來無此本。可也。此等注書。激勸。然後闒劣之類。知所羞愧。觀其衣袍。已知貧寒。前假注書李顯道處。令該曹。題給苧布一疋。注書之才。固敏贍矣。倘非該房之着意照察。必無是也。該房況是初當之人乎。奉公之誠。姑捨是。似此綜明手段。如能展施。內而鑑別。外而按釐。甚事有做不得之嘆也。如前該房李亨元趙時偉輩。必皆讓頭之不足。將欲循墻。以此以彼。豈無示嘉之擧。左副承旨趙鼎鎭。內下望筒。筆三枚賜給。
정조 6년
又備忘記。此文臣事。極爲駭然。如是逡巡。在官職則或可說也。至於講製之役。何爲以又此稱頉乎。且在家應製。入闕應講。毫無同異之可言。而一爲一否。豈非逕庭之處義乎。雖以重臣言之。到今事已冷誣已雪之後。凡有緊漫除命。理必登時出肅。又況此文臣乎。今日國綱。雖曰掃地。新進文臣。焉敢把作乖常之處義。重勤飭敎也。依定式拿處。亦屬屑越。抄啓文臣李益運處。各別嚴飭。使之應講。原單子還下。卽爲改修整以入。本閣知悉。
정조 6년
趙煥啓曰。端午帖製述官。旣已抄啓矣。藝文提學李性源。待明朝牌招。以爲出韻科次之地。何如。傳曰。允。
정조 6년
傳于趙煥曰。捕將前望單子入之。
정조 6년
捕將前望單子入之。右捕將李柱國落點。
정조 6년
徐鼎修啓曰。新除授右邊捕盜大將李柱國。卽爲牌招。傳授命召及大將牌傳令牌。何如。傳曰。允。
정조 6년
徐有防啓曰。今此端午帖製述官中。時無職名人員。令該曹口傳付軍職。何如。傳曰。允。
정조 6년
以慶尙監司趙時俊。咸安等八邑牟還減糴事狀啓。傳于徐有防曰。此狀啓下廟堂。今日內草記稟處。
정조 6년
趙煥。以吏曹言啓曰。今此宗廟永禧殿各陵景慕宮端午祭獻官。依近例以一品宗班都尉正二品卿宰及刑官。通融塡差以入之意。敢啓。傳曰。知道。
정조 6년
又以吏曹言啓曰。今此各陵端午祭獻官。前承旨李亨元趙英鎭申應顯塡差。而時無職名。令該曹口傳付軍職。何如。傳曰。允。
정조 6년
兵曹口傳政事。副司直李亨元趙英鎭申應顯。
정조 6년
徐有防。以承文院官員。以都提調意啓曰。院製述官李旭祥汰去代。前校書校理丁俔祖。差下付軍職。冠帶常仕。何如。傳曰。允。
정조 6년
趙廷鎭。以禁衛營言啓曰。本營騎鄭順采。身病卒重。勢難察任。改差。何如。傳曰。允。
정조 6년
徐鼎修。以義禁府言啓曰。延安府使李樂培。拿囚之意。敢啓。傳曰。捧供以聞。
정조 6년
壬寅五月初二日辰時。上御誠正閣。禮房承旨入侍時。右承旨徐有防。記事官趙興鎭。記注官金鳳顯。別兼春秋徐龍輔。以次進伏訖。上曰。傳香乎。有防曰。俄已傳香矣。上曰。今日坐直誰也。有防曰。臣則以傳香坐直。而伴直姑未停當矣。上曰。連日望雨。而雨意又漠然。誠爲悶事矣。以三南雨澤狀啓見之。三道雨澤。似可周洽。而畿內則一向亢旱。兩麥已判凶歉。禾苗亦被旱災。言念民事。萬萬悶然。有防曰。畿內已枯損之兩麥。今無可論。而甘霈若及今沛然。則秋農似得免凶矣。上曰。監印堂上入侍。賤臣承命出。與監印堂上沈念祖偕入進伏。上曰。今日印役爲幾板乎。念祖曰。朝前所印爲十二板矣。上曰。抄啓文講義。盡爲入來乎。念祖曰。徐龍輔李時秀講義外。盡爲入來矣。上曰。先入講義。可也。命退。諸臣以次退出。
정조 6년
行都承旨嚴璹藥院直。左承旨趙瑍坐。右承旨趙鼎鎭坐直。左副承旨李世奭坐。右副承旨徐鼎修坐。同副承旨鄭宇淳坐直。注書趙興鎭病李祖承病。假注書趙衍德藥院直車鳳運仕直。事變假注書李顯道仕。
정조 6년
傳于徐鼎修曰。課講入侍。
정조 6년
傳于趙瑍曰。右承旨聞有實𧏮。許遞。前望單子入之。入之。鄭宇淳落點。
정조 6년
傳于趙瑍曰。新除授承旨。待下批牌招察任。
정조 6년
傳于趙瑍曰。承旨房仍。右承旨爲禮房。
정조 6년
傳于李世奭曰。次對明日來會。
정조 6년
趙瑍啓曰。藝文提學李性源。時無職名。令該曹口傳付軍職。何如。傳曰。允。
정조 6년
以王大妃殿端午帖製述官朴聖泰試券。傳于趙鼎鎭曰。字句全不識人事。拿處。